Source: https://beta.e-justice.europa.eu/19/MT/national_specialised_courts?LATVIA&action=printMS&init=true&member=1
Timestamp: 2020-02-28 19:08:58+00:00
Document Index: 1479085

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Din it-taqsima tipprovdik b’deskrizzjoni fil-qosor tal-qrati speċjalizzati fil-Latvja.
Qorti Kostituzzjonali tar-Repubblika tal-Latvja
Skont il-Kostituzzjoni tar-Repubblika tal-Latvja, il-Latvja għandha Qorti Kostituzzjonali, li hija istituzzjoni ġudizzjarja indipendenti li teżamina jekk il-kawżi li jaqgħu taħt il-ġuriżdizzjoni tagħha humiex konformi mal-Kostituzzjoni, u tisma' wkoll każijiet oħra assenjati lilha mil-liġi. Il-Qorti Kostituzzjonali tista' tiddikjara nulli u bla effett liġijiet u atti ġuridiċi oħra jew partijiet minnhom.
Skont l-Artikolu 16 tal-Liġi dwar il-Qorti Kostituzzjonali, il-Qorti Kostituzzjonali tisma' kawżi li jikkonċernaw:
il-kostituzzjonalità tal-liġijiet;
il-kostituzzjonalità ta' ftehimiet internazzjonali ffirmati jew konklużi mil-Latvja (sakemm dawk il-ftehimiet ikunu ġew approvati mis-Saeima (il-Parlament));
il-konformità tal-liġijiet u r-regolamenti jew partijiet tagħhom ma' regoli ogħla tal-liġi;
il-konformità mal-liġi ta' atti oħra tal-Parlament, il-Kabinett, il-President, l-Ispeaker tal-Parlament jew tal-Prim Ministru (ħlief atti amministrattivi);
il-konformità mal-liġi ta' ordnijiet li bihom Ministru bl-awtorizzazzjoni tal-Kabinett ikun issospenda d-deċiżjonijiet ta' kunsill lokali;
il-konformità tad-dispożizzjonijiet tal-liġi nazzjonali Latvjana ma' ftehimiet internazzjonali konklużi mil-Latvja li ma jkunux inkompatibbli mal-Kostituzzjoni.
Il-Qorti Kostituzzjonali hija ffurmata minn seba' mħallfin li jkunu ġew approvati mill-maġġoranza tal-Membri tal-Parlament (mill-inqas 51 vot). Tliet imħallfin huma approvati fuq proposta ta' mill-inqas għaxar Membri Parlamentari, tnejn fuq proposta tal-Kabinett, u tnejn oħra fuq proposta matul seduta tal-Qorti Suprema sħiħa. Il-kandidati proposti mill-Qorti Suprema jintgħażlu minn fost l-imħallfin ġewwa l-Latvja.
Il-Qorti Kostituzzjonali ma tistax tiftaħ proċedimenti ex officio; hija tisma' biss kawżi fuq rikors minn persuni awtorizzati mil-liġi. Skont il-leġiżlazzjoni fis-seħħ, rikors promotur għal proċedimenti quddiem il-Qorti Kostituzzjonali jista' jiġi ppreżentat minn:
il-President tal-Latvja;
is-Saeima;
tal-inqas għoxrin Membru Parlamentari;
il-Kabinett;
il-Kunsill tal-Uffiċċju tal-Awditjar tal-Istat;
kunsill lokali;
l-Ombudsman, jekk l-istituzzjoni jew l-uffiċjal li ppreżenta l-att kontestat ma jkunx ikkoreġa n-nuqqasijiet identifikati fi żmien l-iskadenza stabbilita mill-Ombudsman;
qorti li tisma' kawża ċivili, kriminali jew amministrattiva;
imħallef f'uffiċċju tar-reġistru tal-artijiet meta tiġi reġistrata propjetà immobbli u drittijiet relatati fir-reġistru tal-artijiet;
kull persuna fiżika jew ġuridika, jekk tkun seħħet vjolazzjoni tad-drittijiet fundamentali tagħhom skont il-Kostituzzjoni;
il-Kunsill Ġudizzjarju (Tieslietu padome), fi ħdan l-iskop stabbilit mil-liġi.
Il-kawżi dwar il-kostituzzjonalità tal-liġijiet, ir-regolamenti tal-Kabinett u atti tal-Kabinett oħra, il-konformità tad-dispożizzjonijiet tal-leġiżlazzjoni nazzjonali Latvjana mal-ftehimiet internazzjonali konklużi mil-Latvja li mhumiex kompatibbli mal-Kostituzzjoni, u l-kostituzzjonalità ta' ftehimiet internazzjonali ffirmati jew konklużi mil-Latvja (sakemm dawk il-ftehimiet ikunu approvati mis-Saeima) u l-liġijiet jew ir-regolamenti jew partijiet minnhom jiġu meqjusa mill-Qorti Kostituzzjonali f'seduta bil-membri kollha. Kawżi oħra jiġu eżaminati minn bord kompost minn tliet imħallfin, sakemm il-Qorti Kostituzzjonali ma tiddeċidix mod ieħor.
Is-sentenza tal-Qorti Kostituzzjonali hija finali u tidħol fis-seħħ dakinhar li tingħata mill-Qorti Sentenza tal-Qorti Kostituzzjonali u l-interpretazzjoni li jkun fiha ta' dispożizzjoni kontestata hija vinkolanti fuq il-korpi kollha tal-Gvern ċentrali u lokali (inkluż il-qrati) u l-uffiċjali, u fuq il-persuni fiżiċi u ġuridiċi.
Dispożizzjoni li l-Qorti Kostituzzjonali tiddikjara inkompatibbli ma regola ogħla tal-liġi hija meqjusa nulla mid-data li fiha tiġi ppubblikata s-sentenza tal-Qorti Kostituzzjonali, sakemm il-Qorti Kostituzzjonali ma tiddeċidix mod ieħor. Jekk il-Qorti Kostituzzjonali tkun iddikjarat illi ftehim internazzjonali li ġie ffirmat jew konkluż mil-Latvja jmur kontra l-Kostituzzjoni, il-Kabinett irid jieħu passi immedjatament sabiex jemenda, jiċħad, jissospendi jew jirtira ruħu minn dak il-ftehim.
Isem u URL tal-bażi tad-dejta
Kawżi quddiem il-Qorti Kostituzzjonali (funzjoni ta' tfittxija)
Iva, l-aċċess huwa minghajr ħlas.
Il-kontenut tal-bażi tad-dejta fil-qosor
Il-bażi tad-dejta fiha s-sentenzi tal-Qorti Kostituzzjonali tar-Repubblika tal-Latvja.
Il-faċilità ta’ tfittxija tal-bażi tad-dejta u s-sentenzi huma disponibbli bil-Latvjan u bl-Ingliż.
L-aħħar aġġornament: 09/08/2017